सर्बियाई मीडिया में जोकोविच की विंबलडन जीत का जश्न  
सर्बिया के सभी अखबार जोकोविच के नडाल को हराकर विंबलडन खिताब जीतने और पहली बार करियर में शीर्ष स्थान पर पहुंचने की प्रशंसा से भरे हुए थे।
सर्बिया के सभी अखबार टेनिस स्टार नोवाक जोकोविच के राफेल नडाल को हराकर पहला विंबलडन खिताब जीतने और पहली बार करियर में विश्व रैंकिंग में शीर्ष स्थान पर पहुंचने की प्रशंसा से भरे हुए थे।  लोकप्रिय स्थानीय अखबार ब्लिच ने अपने कवर पर किंग्ली (बादशाह) लिखा और साथ ही लिखा कि विंबलडन जीतकर जोकोविच ने पुष्टि कर दी कि वह शीर्ष रैंकिंग का हकदार है, जिस पर पिछले सात वर्षों में नडाल और रोजर फेडरर का कब्जा रहा था। सर्बिया के राष्ट्रपति बोरिस टाडिच भी लंदन में फाइनल मुकाबला देखने गए थे।  उन्होंने कहा, मैच देखते हुए रोमांच की वजह से मेरी सांस रुक गई थी। स्पोर्ट्स डेली स्पोट्स्की जर्नल ने जोकोविच को, ड्यूक आफ विंबलडन करार दिया। अखबार ने लिखा, शुरू से ही उसने अपनी जिदंगी का हर क्षण टेनिस पर लगाया है, इसलिए वह इस अपार सफलता का हकदार है।  जोकोविच ने सर्बियाई टीम की अगुवाई करते हुए पिछले साल दिसंबर में बेलग्रेड में फ्रांस पर टीम को डेविस कप जीत दिलाई थी। उन्होंने पुरुष वर्ग के फाइनल में नडाल को 6-4, 6-1, 1-6, 6-3 से मात दी।